antistøy
Store norske leksikon,Realfag,Fysikk,Akustikk
Antistøy, lydbølger i motfase, i vanlig tale omtalt som motlyd. Forsøk innen aktiv støykontroll har vist at støy kan fjernes eller reduseres ved å registrere støysignalene med en mikrofon og så generere lydbølger elektronisk som er et speilbilde av støybølgene man ønsker å fjerne. Dette antistøysignalet, motlyden, sendes på en høyttaler for å blandes med den opprinnelige støyen. Summen av de to signalene, støy og antistøy, blir ideelt sett null (ingen lyd), men i praksis oppnår man sjelden så bra resultat.
Ett eksempel på praktisk bruk av antistøy er i passasjerflyet Saab 340 (med varianter), der mikrofoner tok inn og analyserte motor- og propellstøy hvorpå antistøy ble generert og sendt ut via høyttalere plassert rundt i kabinen. Grunnen til at akkurat denne flytypen ble utstyrt på denne måten, var at de store turboprop-motorene, særlig i den oppdaterte versjonen av flyet, avgav svært mye støy.Andre eksempel på bruk av motlydsteknikk er innen aktive hørselsvern og støydempende hodetelefoner.